b"\n_START_ARTICLE_\nOtoki kraljice Elizabete\n_START_PARAGRAPH_\nOtoki kraljice Elizabete (francosko \xc3\x8eles de la Reine-\xc3\x89lisabeth, angle\xc5\xa1ko Queen Elizabeth Islands) so oto\xc5\xa1ka skupina na skrajnem severu Severne Amerike, del Kanadskega arkti\xc4\x8dnega oto\xc4\x8dja, ki jo sestavlja 2126 otokov s skupno povr\xc5\xa1ino 419.061 km\xc2\xb2. Razprostirajo se med morskim prelivom, ki ga tvorijo Lancastrova in M'Clureova o\xc5\xbeina, preliv Barrowa ter o\xc5\xbeina Vikonta Melvilla, in rtom Columbia na otoku Ellesmere, ki je najsevernej\xc5\xa1a to\xc4\x8dka celine. Vzhodno od njih se nahaja Grenlandija. Otoki upravno spadajo pod kanadski zvezni ozemlji Nunavut in Severozahodni teritoriji z mejo po 110\xc2\xba zahodne zemljepisne dol\xc5\xbeine._NEWLINE_Sprva so se imenovali Parryjevi otoki, po raziskovalcu Sir Williamu Parryju, ki je leta 1820 vodil raziskovalno odpravo tja. Preimenovani so bili leta 1953, ko je bila Elizabeta II. Britanska okronana za kraljico Kanade. Zdaj se po Parryju imenuje manj\xc5\xa1a oto\xc5\xa1ka podskupina na jugozahodnem delu otokov kraljice Elizabete, lo\xc4\x8deni enoti sta \xc5\xa1e Sverdrupovi otoki na severozahodu in otok Ellesmere na vzhodu, ki je dale\xc4\x8d najve\xc4\x8dji."